open-index/open-wikipedia-markdown huggingface dataset:
קווים מנחים רפואיים

**קווים מנחים רפואיים** הם מסמך המנחה החלטות אבחנתיות וטיפוליות בתחום הבריאות. מסמכים מסוג זה קיימים מזה אלפי שנים, אלא שבניגוד לקווים מנחים של הרפואה המסורתית, המבוססים על מנהג או על הסמכות של מחבריהם, הקווים המנחים ברפואה בת־ימינו משקפים רפואה מבוססת ראיות ונכתבים לאחר בחינה שיטתית של המחקרים בתחומם. על פי רוב, הקווים המנחים נכתבים מטעם אגודות מקצועיות, ולעיתים הם מחייבים את העוסקים בתחומם, אלא אם ישנה הצדקה לסטות מהם באופן פרטני.

מסמכי קווים מנחים מסכמים ומעריכים את העדויות האיכותיות ביותר ואת המידע העדכני ביותר בתחום המניעה, האבחנה, הפרוגנוזה והטיפול, לרבות ניתוחי סיכון-תועלת ועלות-תועלת. הסיכום נערך במטרה לענות על שאלות הנוגעות לעבודה הקלינית, וחלקם אף מנוסחים במבנה של שאלות ותשובות. אופן סיכום העדויות עשוי לכלול סקירה שיטתית ומטא-אנליזה של המחקרים בתחום.

ההמלצות בקווים המנחים מדורגות לפי חוזק ההמלצה ולפי גופי העדויות שעליהם הן נסמכות. חלק מהקווים המנחים מכילים אלגוריתמים שהם ממליצים לפעול לפיהם.

מטרות נוספות של קווים מנחים רפואיים הן ליצור תקן לטיפול הרפואי, לשפר את איכות הטיפול, להפחית סיכונים (למטופל, למטפל ולמבטח) ולהשיג את האיזון הטוב ביותר בין עלות לפרמטרים כגון יעילות תהליכים אבחנתיים וטיפוליים וסגוליות ורגישות של תהליכים אבחנתיים.

קווים מנחים נכתבים ברמה לאומית או בין-לאומית בידי איגודים רפואיים, גופים ממשלתיים ואף ארגון הבריאות העולמי. ברמה המקומית עשויים גופים לכתוב קווים מנחים משלהם, תוך ביצוע התאמות מהקווים המנחים הכלליים.

למרות היתרונות שבפרסום מסמכי קווים מנחים, ההמלצות בהם עלולות להפוך למיושנות עם הצטברות עדויות חדשות ממחקרים נוספים. בנוסף, בכתיבת הקווים המנחים עלולות לחול בעיות מתודולוגיות וניגוד עניינים. משום כך, יש שונות רבה במסמכי קווים מנחים, בפרט כאלה שמפורסמים באופן מקוון ואינם עוברים ביקורת עמיתים. לרוב, אוכלוסיית המטופלים ובני משפחותיהם מודרת מתהליך ניסוח הקווים המנחים, הדרה שבחלקה נובעת מהיעדר הידע כיצד לשלבם בתהליך.

## ראו גם
* מסמך עמדה

## קישורים חיצוניים

* 

קטגוריה:רפואה
בן פרג'

**בן פרג**' (נולד ב-17 ביולי 1975) הוא מגיש רדיו, צלם, מורה לצילום וקומיקאי ישראלי.

## ביוגרפיה
נולד בפתח תקווה, בן בכור לדליה ועזרא פרג' ממשפחת הצלמים פרג' המפורסמת. אחיו הוא השחקן והיוצר קובי פרג'.

שירת כצלם צבאי בעיתון במחנה, ועם שחרורו שימש כצלם בעיתונות ואף ערך תערוכות צילום ברחבי הארץ. הוא בוגר המדרשה לצילום ויצו צרפת ת"א, והיה גם תלמידו של היוצר עוזי חיטמן, תחתיו למד שירה. ב-1994 היה שותף יחד עם אביו עזרא בהקמת העסק המשפחתי בפתח תקווה שמציע כיום חנות וסטודיו, ומעבדת צילום מקצועית וסטודיו לצילום.

בשנת 2005 החל להגיש פינת מוזיקת עולם קבועה בתוכנית הולך בחצות בגלי צה"ל בהגשת עומר בן-רובי, וגילם דמויות קומיות בתוכניות של ערן זרחוביץ' ושרון טייכר בגלי צה"ל וברדיו תל אביב ובהן המוביל יוסי תכלת, דורון מזר ואיש הפודטארק פנחס בודגוב.

בשנים האחרונות מגיש בחמישי ובשבת בצהריים יחד עם אחיו קובי את "בן וקובי פרג' בגל"צ", שם הוא מגלם דמויות שונות ובהן של הזמר מירו קובני, היועץ הביטחוני יחזקאל ביצור ויחצן המועדונים רמי ג'ואן. עם איש התקשורת שחר אמאנו מגיש פרג' את "ציפורי לילה – עכשיו הזמן במזרחית" בימי שני בחצות.

פרג', המתגורר בפתח תקווה, נשוי להילה שבחון פרג' ולהם שלושה ילדים.

## קישורים חיצוניים

* חנות הצילום של בן פרג'
* עמוד התוכנית של בן וקובי פרג' בגלי צה"ל

קטגוריה:בדרנים ישראלים
קטגוריה:מדבבים ישראלים
קטגוריה:מגישי ציפורי לילה
קטגוריה:סגל גלי צה"ל
קטגוריה:אישים ממוצא יהודי-עיראקי
קטגוריה:ישראלים שנולדו ב-1975
אפלטייזר

**אפלטייזר** (באנגלית: **Appletiser**; על משקל המילה "Appetiser" כלומר מתאבן) הוא מיץ תפוחי עץ (ולאחר מכן פירות נוספים) מוגז שנוצר על ידי מיזוג מיץ פירות עם מי סודה.

## מאפיינים
המשקה נוצר בשנת 1966 בעמק אלגין, בכף המערבי, בדרום אפריקה, על ידי המהגר הצרפתי - איטלקי אדמונד לומברדי. בעוד אפלטייזר נמכר תחילה בשוק הביתי שלו בדרום אפריקה, המותג מיוצא כיום גם ליותר מ-20 מדינות אחרות, כולל קהילת הפיתוח של אפריקה הדרומית  (SADC), כמו גם ל: בריטניה, בלגיה, ספרד, יפן, הונג קונג, אוסטרליה וניו זילנד.

## היסטוריה
בשנת 1966, אדמונד לומברדי החל ליצור את מיץ הפירות המבעבע שלו בשם אפלטייזר, על ידי מיזוג מיץ תפוחי עץ (ולאחר מכן מיצי פירות נוספים) עם מים מוגזים. העסק התמקם כאמור בעמק אלגין בכף המערבי בדרום אפריקה. היצוא החל בשנת 1969 לשני ארכיפלגים: לאיים הקנריים (ספרד) וליפן.

בשנת 1979, חברת קוקה-קולה רכשה 50% ממניות חברת אפלטייזר. משקאות Red and White Grapetiser הושקו ב-1981. בשנת 1982, אפלטייזר הושק בבריטניה בשם "Appletise" (ללא האות"ר") עקב תלונות של בעלי מותג המשקאות הקלים טייזר (Tizer). ב-1995 הביאה החברה שני טעמי הדרים נוספים במהדורה מוגבלת שהיו "Orangetise" ו-"Lemontise".

בשנת 2001, לאחר משא ומתן ממושך עם AG Barr, יצרנית הטייזר, ה-'r' נוסף בסוף המילה גם למיתוג הבריטי, כדי לאפשר סטנדרטיזציה בינלאומית של שם המותג, של האריזה ושל מיצוב האפלטייזר.

בשנת 2016, כל המותג (100%) Appletiser נמכר לחברת קוקה-קולה על ידי SABMiller, והמותגים של Tiser מיוצרים כעת ברישיון על ידי Appletiser South Africa (ASA), המהווים חלק מפעילות הביקבוק של Coca-Cola Beverages South Africa (CCBSA).

## רכיבים
אפלטייזר וגרייפטייזר (על בסיס אשכוליות) אינם מכילים תוספת סוכר או חומרי צבע וזמינים בגדלים של 750 מ"ל, 250 מ"ל (בריטניה), וכן מפחיות 150 מ"ל עד 1.25 ליטר. משקאות "אפלטייזר צבעים", ורוד וענבר, מכילים 80% מיץ פירות ו-20% מים והם זמינים בגדלים של 350 מ"ל ו-1.25 ליטר.

## ראו גם
* אפפלשורלה

## קישורים חיצוניים
* 
* Appletiser
## הערות שוליים

קטגוריה:משקאות תוססים
קטגוריה:מיצי פירות
הלן מזוז

**הלן מזוז** (נולדה ב-1987) היא חברת מועצת העיר רעננה במסגרת סיעת באמונה - סיעה ציונית דתית, ומשנה לראש העיר. מחזיקת תיק מנהל קהילה וקליטת עלייה.

בבחירות המוניציפליות בפברואר 2024 נבחרה למועצת העיר רעננה והיא האישה החרדית הראשונה שנבחרה למועצה מקומית.

## ביוגרפיה
נולדה וגדלה בראשון לציון, בבית מסורתי.

שרתה בצה"ל בחיל הים. לאחר השירות הצבאי עברה לתל אביב שם פגשה את בעלה, עולה חדש מצרפת, שניהל אורח חיים חרדי.

היא בוגרת תואר ראשון בממשל ומשפט במרכז האקדמי שערי מדע ומשפט.

ב-2007, בעקבות אירועי ההתנתקות, הצטרפה למפלגת הליכוד והפכה לפעילת שטח בקרב הקהילה הצרפתית. ב-2015 הקימה מזוז את הפורום הצרפתי בליכוד. בהמשך, בכנסת העשרים הקימה את השדולה למען עולי צרפת בכנסת והייתה שותפה לקידום חקיקה למען העולים. בין היתר הכרה בתארים אקדמאיים, הכרה ברישיונות נהיגה וקידום תוכניות מול משרדי הממשלה השונים. הייתה חברת ועדת הבחירות המרכזית לכנסת ל מטעם הליכוד. מכהנת כחברת ציר בקונגרס הציוני העולמי. מזוז ניהלה את קמפיין הבחירות לקהילה הצרפתית בישראל במספר מערכות בחירות שונות עבור מפלגת הליכוד.

ב-2024 השתתפה בבחירות המקומיות למועצת העיר רעננה מטעם סיעת "באמונה הסיעה הדתית המאוחדת". מזוז נתמכה על ידי קבוצת פעילות חרדיות שפעלו לקדם מועמדות חרדיות למועצות ברחבי הארץ. מתוך 14 מועמדות חרדיות ברחבי הארץ היא המועמדת היחידה שנבחרה לכהן במועצת העיר, ובכך הפכה לחברת המועצה החרדית הראשונה בישראל.

## פעילות התנדבותית
כנערה התנדבה בעמותה נגד אלימות.

בגיל 22 הקימה פורום בשם "אהבת חינם", שנועד לגשר בין חרדים לחילונים באמצעות שיח.

התנדבה בפעילות "שמים סוף לסמים ולאלימות".

בעקבות אירועי 7 באוקטובר ומלחמת "חרבות ברזל" הקימה את חמ"ל ההסברה ברעננה שפעל בשיתוף פעולה עם משרד ההסברה הלאומי.

## חיים אישיים
נשואה ואם לשמונה הם מתגוררים ברעננה.

## קישורים חיצוניים

* הלן מזוז-הכירו את המתמודדים 2024, באתר סיעת באמונה למועצת העיר רעננה.
* 
* 
* 

## הערות שוליים

קטגוריה:פוליטיקאיות ישראליות
קטגוריה:רעננה: אישים
קטגוריה:חרדיות ישראליות
קטגוריה:חברות מועצת העיר רעננה
קטגוריה:פעילי ציבור חרדים ישראלים
קטגוריה:בוגרות המרכז האקדמי שערי מדע ומשפט
קטגוריה:ישראליות שנולדו ב-1987
רוז הנברי

**שרה רוז קולמונדלי, המרקיזה קולמונדלי** (לבית **הנברי**, נולדה: 15 במרץ 1984) היא בת אצולה בריטית, דוגמנית ועובדת לשעבר במערכת הפוליטית הבריטית. היא אשתו של דייוויד קולמונדלי, המרקיז השביעי של קולמונדלי.

## ילדותה
שרה רוז הנברי היא בתם של טימותי הנברי, מעצב אתרי אינטרנט, ואמה הנברי (לבית לונגמן), מעצבת אופנה. אחותה הצעירה, מרינה, היא אשתו השלישית של אדוארד למטון, הארל השביעי של דרהאם. משפחת הנברי מתגוררת בהולפילד גראנג', בעיירה קוגשל שבמחוז אסקס. סבתה מצד אמה הייתה ליידי אליזבת למברט (1924–2016), בתו של פילדמרשל רודולף למברט, רוזן קוואן ה-10, שהייתה אחת משמונה השושבינות של הנסיכה אליזבת בנישואיה עם פיליפ מאונטבאטן ב-1947. סבתה מצד אביה, שרה, הייתה בתו של סר הנרי "טים" בירקין, ברונט שלישי, שהיה נהג מרוצים.

הנברי למדה בבית הספר סטואו, וקיבלה תואר אקדמי מהאוניברסיטה הפתוחה.

## קריירה
בגיל 23 עבדה הנברי כדוגמנית אופנה, תחת סוכנות הדוגמנות סטורם, והועסקה לזמן קצר כתחקירנית על ידי הפוליטיקאי הבריטי מייקל גוב מהמפלגה השמרנית.

## חיים אישיים
[ממוזער|[הוטן הול]]
ב-22 ביוני 2009 הוכרזו אירוסיה של הנברי לדייוויד קולמונדלי, המרקיז השביעי של קולמונדלי. השניים נישאו יומיים לאחר מכן, ב-24 ביוני, בבית העירייה של צ'לסי.

לזוג שלושה ילדים:
* אלכסנדר יו ג'ורג' קולמונדלי, ארל רוקסאוואג' (נולד ב-12 באוקטובר 2009)
* לורד אוליבר טימותי ג'ורג' קולמונדלי (נולד ב-12 באוקטובר 2009)
* ליידי אייריס מרינה אלין קולמונדלי (נולדה במרץ 2016)

המשפחה מתגוררת בהוטן הול שבמחוז נורפוק. בני הזוג הם חבריהם של הנסיך והנסיכה מוויילס. המרקיזה היא פטרונית של הקרן של בית החולים לילדים של מזרח אנגליה (East Anglia's Children's Hospices [EACH]), יחד עם הנסיכה מוויילס. בנה, הלורד אוליבר, היה אחד מנערי הכבוד בהכתרתם של המלך צ'ארלס השלישי וקמילה שנערכה ב-6 במאי 2023, בה השתתפו גם המרקיזה ובעלה המרקיז.

במהלך 2024 נפוצו שמועות רבות על רומן שהיא מנהלת לכאורה עם הנסיך ויליאם. שמועות אלה הוזמו בסופו של דבר עם היוודע דבר מחלתה של הנסיכה מוויילס, אך במהלך התקופה ולמשך מספר חודשים הדירה את עצמה המרקיזה מהופעות ציבוריות.

בינואר 2025 השיקה קולקציית רהיטים וטפטים המעוצבים בהשראת הוטן הול.

## עיטורים
* 60x60px 6 במאי 2023: מדליית הכתרת המלך צ'ארלס השלישי

## הערות שוליים

קטגוריה:דוגמניות בריטיות
קטגוריה:אצולה בריטית
קטגוריה:בריטיות שנולדו ב-1984
אלפנדרי

**אלפנדרי** הוא שם משפחה ממקור יהודי-ספרדי. מקור השם הוא במילה ערבית שפירושה "גובה מיסים". שם המשפחה מתועד לראשונה -1241 (יצחק בן יהודה אלפנדרי).
ממשפחה זו יצאו מספר רבנים בולטים.

## קישורים חיצוניים
* 

## הערות שוליים

קטגוריה:שמות משפחה ביהדות ספרד ופורטוגל
קטגוריה:שמות משפחה לפי עיסוק
ניב דאובה

**ניב דאובה** (נולד בפברואר 1986) הוא קצין בצה"ל בדרגת אלוף-משנה, המשמש מפקד חטיבת קרייתי. קודם לכן שימש מפקד צוות במכללה לפיקוד טקטי מפקד גדוד 52, מפקד גדוד 532 ומפקד גדוד 198.

## ביוגרפיה
ניב דאובה נולד וגדל בקיבוץ עין צורים.

לאחר שהתגייס לצה"ל עבר מסלול הכשרה כלוחם, קורס מפקדי טנקים וקורס קציני שריון. לאחר פיקוד על פלוגה מבצעית בגדוד 74 מונה למפקד קורס קציני שריון (קק"ש) ובהמשך לסגן מפקד גדוד 71 ולקצין הדרכה אוגדה 162.

בשנת 2018 הועלה לדרגת סגן אלוף ומונה למפקד גדוד 198 וכיהן בתפקיד עד שנת 2019. לאחר מכן מונה למפקד גדוד 532 בין השנים 2019–2020. בשנים 2020–2022 שימש כמפקד גדוד 52 בחטיבה 401. בשנים 2022–2024 שימש מפקד צוות במכללה לפיקוד טקטי.

ב 7 באוקטובר 2023 הוביל כח טנקים (כח דאובה) והיה מהכוחות הראשונים שהגיעו ללחימה מול מחבלי הנוח'בה.

. ב-8 באוגוסט 2024 הועלה לדרגת אלוף-משנה ומונה למפקד חטיבת קרייתי.

[ממוזער|טקס חילופי [חטיבת קרייתי|מח"ט 4 קרייתי, מחנה נפתלי 8.8.2024. מימין לשמאל: המח"ט הנכנס אל"ם ניב דאובה (נואם), המח"ט היוצא אל"ם מיקי שרביט, מפקד אוגדה 146 תא"ל יפתח נורקין]]

## משפחתו
ניב נשוי ואב לבת ובן.
בעל תואר ראשון מאוניברסיטת בר-אילן, ותואר שני במנהל עסקים התמחות במימון ושוק ההון.

גם שלושת אחיו של ניב משמשים כקצינים בצה"ל:
* תת-אלוף אורי דאובה, כיהן כמפקד חטיבה 226 ועוצבת ברעם ומשמש היום כראש מטה פיקוד הצפון.
* אלוף-משנה חנוך דאובה, כיהן כמפקד חטיבת קרייתי ובעל עיטור העוז.
* רב-סרן עידן דאובה, שימש מפקד פלוגת גולן בחטיבה 188, קצין אג"ם בגדוד 53, קצין הדרכה של חטיבה 188.

ארבעת האחים נלחמו במבצע צוק איתן בחזית הלחימה ובמלחמת חרבות ברזל.

גם אביו של ניב, אלי דאובה היה קצין בשריון. סבו של ניב, דוד דאובה היה מפקד קיבוץ עין צורים במלחמת העצמאות, ונפל בשבי הירדני. גם סבתו טובה דאובה נלחמה בקרבות גוש עציון ונפלה בשבי הירדני עם שאר לוחמי גוש עציון בתש"ח.

## קישורים חיצוניים

## הערות שוליים

קטגוריה:מפקדי גדודים בחטיבה 401
קטגוריה:מפקדי גדודים בחטיבה 460
קטגוריה:מפקדי חטיבת קרייתי
קטגוריה:אלופי-משנה בצה"ל
קטגוריה:מפקדי חטיבות במלחמת חרבות ברזל
קטגוריה:ישראלים שנולדו ב-1986
מקנזי וגה

**מקנזי ג'ייד וגה נורפוק ׁ**(באנגלית: **Makenzie Jade Vega Norfolk** ; נולדה ב-10 בפברואר 1994 ) היא שחקנית אמריקאית.

## ביוגרפיה
וגה נולדה בלוס אנג'לס, קליפורניה. אביה, ברוך וגה, הוא צלם אופנה קולומביאני שהיה מודיע של המנהל לאכיפת סמים, ואמה, ג'ינה רו, היא דוגמנית לשעבר. היא אחותה הצעירה של השחקנית אלכסה פנה-וגה (אנ').

## קריירה
בשנת 2000 גילמה וגה את אחת מילדיה של טדי קוקרן (ג'ינה דייוויס) בתוכנית "המופע של ג'ינה דייוויס" ברשת ABC. באותה שנה היא לוהקה לתפקיד אנני, בת משפחת קמפבל בסרט "חתונה על תנאי". בשנה שלאחר מכן, שיחקה בסרט "מסודרים" שבו כיכבו וינס ווהן, ג'ון פאברו ופמקה ינסן.

בשנת 2004 היא שיחקה בתפקיד בתם של ד"ר לורנס גורדון (קרי אלווס) ואליסון גורדון (מוניקה פוטר) בסרט האימה "המסור". בשנת 2005 שיחקה וגה בסרט "עיר החטאים", בו גילמה את ננסי קאלהאן הצעירה, לצד ברוס וויליס.

בשנת 2006 הופיעה בסרט "אני והמזל שלי" בתור קייטי הרדין, בו כיכבו לינדזי לוהן וכריס פיין. באותה שנה שיחקה בשובר הקופות "אקס-מן 3: המפלט האחרון."

בשנת 2009 החלה לשחק בתפקיד ראשי בסדרת הדרמה המשפטית, "האישה הטובה". בסדרה גילמה וגה את בתה של אלישיה פלורק (ג'וליאנה מרגוליס). 

ב-2015 לוהקה וגה לתפקיד הראשי בסרט המותחן "Fender Bender", שהוקרן בבכורה בערוץ צ'ילר ביוני 2016.

## חיים אישיים
וגה התחתנה עם הדוגמן האוסטרלי בלייר נורפוק ב-4 בפברואר 2017, בחתונה סודית, עליה הכריזו בני הזוג בפומבי שלושה שבועות לאחר מכן.  ב-19 בדצמבר 2020 נולדה בתם הבכורה, מרלו ג'ייד נורפוק.

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:שחקניות ילדות אמריקאיות
קטגוריה:אמריקאים ממוצא קולומביאני
קטגוריה:אמריקאיות שנולדו ב-1994
אורי קואל

**אורי קואל** (נולד ב-24 בינואר 1990) הוא עיתונאי ומגיש ישראלי בערוץ i24NEWS.

## ביוגרפיה
נולד וגדל בתל אביב, כבכור משני אחים. הוא בנם של עו"ד דן קואל, מבכירי הפליליסטים בישראל ושל סמדר, קצינה בכירה במשטרת ישראל.

קואל למד בתיכון "רוטברג" ברמת השרון. עם גיוסו בשנת 2008 לגלי צה"ל הוא שובץ במחלקת האקטואליה תחילה ככתב לענייני משפט ולאחר מכן ככתב משטרה בתל אביב. בתוך כך, שימש כקריין ועורך מהדורות חדשות בתחנה.

לאחר שחרורו בשנת 2011, עבר לעבוד ככתב במערכת "ערב טוב עם גיא פינס". בין היתר סיקר את פרשת "משחקי חברה" ופרשת המטען מתחת לרכבה של הזמרת מרגלית צנעני.

ב-2014 הצטרף קואל לחדשות 10 כמבזקן. בהמשך שימש גם ככתב מגזין במהדורה המרכזית ובמגזיני סוף השבוע וכמגיש רצועות אקטואליה. בין היתר נשלח לסקר את מלחמת אוקראינה–רוסיה ואת רעידת האדמה בטורקיה.

במהלך עבודתו בחדשות 13 יצא קואל לא פעם נגד אמירות אנטי-להט"ביות של מרואיינים, אישי ציבור וחברי כנסת.

בפברואר 2024 הודיע על מעברו לערוץ החדשות בעברית של i24NEWS שם יגיש תוכנית אקטואליה יומית. הערוץ החל את שידוריו ב-30 ביוני 2024 ובאותו יום החל קואל להגיש את התכנית בהגשתו: "הישראלים" שמשודרת ארבעה ימים בשבוע (ב'-ד', ש').

קואל יצא מהארון בשנת 2010. הוא רווק ומתגורר בתל אביב.

## קישורים חיצוניים

## הערות שוליים

קטגוריה:מגישי חדשות ישראלים
קטגוריה:עיתונאים ישראלים
קטגוריה:עיתונאים להט"בים ישראלים
קטגוריה:סגל חדשות 13
קטגוריה:סגל i24NEWS
קטגוריה:חיילי גלי צה"ל
קטגוריה:מנחי טלוויזיה להט"בים ישראלים
קטגוריה:מנחי טלוויזיה ישראלים
קטגוריה:ישראלים שנולדו ב-1990
גרייט וסטרן (אונייה, 1838)

אוניית הקיטור "**גְּרֵייט וֶסְטֶרְן**" (באנגלית: **SS ''Great Western***) הייתה [[אוניית משוטה]] (paddle steamer) [[הממלכה המאוחדת|בריטית]] עשויה עץ שהושקה ב-[[1838]]. היא תוכננה על ידי ה[[הנדסה אזרחית|מהנדס]] הבריטי [[איזמבארד קינגדום ברונל|איזמבארד ברונל]] להפלגות סדירות בין [[בריסטול]] ו[[ניו יורק]], ונחשבת לאוניית הנוסעים הטרנס-אטלנטית הייעודית הראשונה בעולם. 

היא יצאה ל[[הפלגת בכורה|הפלגת הבכורה]] שלה מבריסטול לניו יורק ב-[[23 באפריל]] 1838, כשהיא מנהלת מרוץ דרמטי עם אוניית קיטור בריטית אחרת, "[[סיריוס (אוניית קיטור, 1837|סיריוס]]" , שיצאה 19 יום לפניה, ב-4 באפריל 1838. "גרייט וסטרן", שבניגוד ליריבתה תוכננה במיוחד להפלגות טרנס-אטלנטיות, הגיעה לניו יורק לאחר 15 ימים ו-5 שעות, שלוש שעות בלבד אחרי שיריבתה נכנסה לנמל.

"גרייט וסטרן" התמידה בהפלגותיה לניו יורק במשך שמונה שנים. ב-1847 נמכרה לחברת [[אוניית דואר|אוניות הדואר]] Royal Mail Steam Packet Company . בשנים 1847–1855 ערכה האונייה הפלגות סדירות מ[[סאות'המפטון]] ל[[איי הודו המערבית]] ואחר כך הושבתה. ב-1855, במהלך [[מלחמת קרים]], חכרה ממשלת בריטניה את האונייה ל[[נושאת גייסות|הובלת גייסות]] אל זירת הלחימה וממנה, ובאוגוסט 1856 היא הוחזרה לבעליה, נמכרה ונגרטה.

בעקבות הצלחתה המסחרית של "גרייט וסטרן" תכנן ברונל אוניית נוסעים טרנס-אטלנטית חדשנית ופורצת דרך נוספת: [[גרייט בריטיין (אונייה)|"גרייט בריטיין"]] (1843), [[מדחף|אוניית מדחף]] עשויה ברזל הנחשבת ל[[אוניית נוסעים|אוניית הנוסעים]] המודרנית הגדולה הראשונה; היא השתמרה לימינו ומשמשת כיום [[אוניית מוזיאון]] בנמל בריסטול. ב-1858 הושקה אוניית נוסעים נוספת פרי תכנונו של ברונל – [[גרייט איסטרן (אונייה)|"גרייט איסטרן"]], אוניית מדחף ומשוטות עשויה ברזל, שהייתה בעת השקתה האונייה הגדולה בעולם; לימים הוסבה ל[[אוניית כבל|אוניית-כבל]] והניחה את כבל ה[[טלגרף]] התת-ימי הראשון בין אירופה לצפון אמריקה.

==ראו גם==
* [[גרייט וסטרן ריילוויי|גרייט וסטרן (חברת רכבות)]] (*Great Western Railway*)
* [[גרייט איסטרן (אונייה)]] (*Great Eastern*)

==לקריאה נוספת==
<div class="mw-content-ltr">
* Corlett, Ewan (1975). *The Iron Ship: the Story of Brunel's SS Great Britain.* Conway.
* Doe, Helen (2017). *The First Atlantic Liner: Brunel's Great Western Steamship.* Gloucestershire, Amberley Publishing.
* Dumpleton, Bernard and Muriel Miller (2002). *Brunel's Three Ships*. Intellect Ltd.
* Farr, Grahame (1963), *The S.S. Great Western: The First Atlantic Liner*. Bristol Historical Association pamphlets, no. 8, 1963. [https://archive.org/details/bha008 Digitized copy] in Internet Archive.
* Gibbs, Charles Robert Vernon (1957). *Passenger Liners of the Western Ocean: A Record of Atlantic Steam and Motor Passenger Vessels from 1838 to the Present Day*. John De Graff.
* Rolt, L. T. C. (1970). *Victorian Engineering*. Allen Lane. The Penguin Press.
* "Accidental death". *Bristol Mercury*. No. 2478. Bristol. 19 August 1837.
</div>

==קישורים חיצוניים==

<div class="mw-content-ltr">
* Conebeare, John (2011). "Thomas Guppy (1797–1882)" in: [https://www.engineerswalk.co.uk/tg_walk.html *Engineers Walk''], Retired Professional Engineers' Club – Bristol.


## הערות שוליים

קטגוריה:אוניות נוסעים
קטגוריה:ספינות קיטור
רב א-ת'לאת'ין

**רב א-ת'לאת'ין** (, בהגייה מדוברת לבנונית, בקירוב: **רַ֫בֶּ-תְלֵאתִ֫ין** או **רֻ֫בֶּ-תְלַאתִ֫ין**) הוא כפר לבנוני ששוכן בסמוך לגבול עם ישראל, לא רחוק מקיבוץ משגב עם. הכפר שייך לנפת מרג' עיון שבמחוז א-נבטיה בדרום לבנון. 

לפי אדוארד הנרי פאלמר, השם "רוּבּ תֶ'לַאתִ'ין" מגיע מהמילה "רוּבּ" (رُبّ) שמשמעותה סירופ ות'לאת'ין כלומר שלושים.

## היסטוריה
בשנת 1875, ויקטור גרן מצא שזהו כפר המיושב על ידי מתואלים. הוא ציין עוד כי המסגד בכפר נבנה על חורבות כנסייה ישנה.

בשנת 1881 תיארה מפת הקרן לחקר ארץ ישראל כי נמצאים בכפר "מספר משקופים ובורות מים".

עוד תיארו זאת: "כפר קטן, בנוי אבן, המכיל כ-100 מתואלים, ממוקם על ראש גבעה, מוקף תאנים ואדמה חקלאית לעיבוד; אספקת המים מגיעה מבורות מים וממעיינות בקרבת מקום, ומבריכה קטנה".

### מלחמת חרבות ברזל
ב-11 בנובמבר 2024 במהלך מלחמת חרבות ברזל (מבצע חיצי הצפון) דובר צה"ל בערבית, אביחי אדרעי פרסם הוראת פינוי לתושביהם של 21 כפרים בדרום לבנון ביניהם גם רב א-ת'לאת'ין.

ב-26 באוקטובר השמידו לוחמי צק"ח הצנחנים ולוחמי יהל"ם תשתית תת-קרקעית אסטרטגית של כוח רדואן מתחת לכפר באמצעות 400 טונות חומר נפץ. הפיצוץ היה עז כל כך שנקלט בחיישנים שאמונים על מתן התראה על רעידות אדמה בישראל, כך שתושבים עד אזור חיפה (כולל) קיבלו התראת שווא מיישומון פיקוד העורף על רעידת אדמה בעוצמה של 4.5 בסולם ריכטר.

## הערות שוליים

קטגוריה:מחוז א-נבטיה: יישובים
עונת 1975/1976 בגביע קוראץ'

**עונת  ב[[גביע קוראץ']]** הייתה המהדורה החמישית של תחרות פיב"א לקבוצות כדורסל אירופיות, שנערכה בין 28 באוקטובר 1975 ל-23 במרץ 1976. בתחרות השתתפו 30 קבוצות, 12 פחות מאשר במהדורה הקודמת.

יוגופלסטיקה ספליט מיוגוסלביה ניצחה בגמר את טורינו מאיטליה וזכתה בטורניר בפעם הראשונה.

## קבוצות

## סיבוב ראשון

## סיבוב שני

## שלב הבתים
שלב הבתים נערך בארבעה בתים בני ארבע קבוצות, שבו שני משחקים בין שתי קבוצות (בית וחוץ) נחשבו כמשחק אחד. הקבוצה במקום הראשון בכל בית העפילה לחצי הגמר.

ברצלונה, פרטיזן בלגרד, רייטי ואולימפיק אנטיב העפילו אוטומטית לשלב זה.

## חצי גמר

## גמר

## ישראל בתחרות
הפועל רמת גן והפועל תל אביב, שסיימו במקום השני והרביעי בהתאמה בעונת 1974/1975 בליגה הלאומית בכדורסל, ייצגו את ישראל בתחרות.

הפועל רמת גן הוגרלה בסיבוב השני מול פלקנסטרו מילאנו, אך הפסידה 180–194 (91–95 ברמת גן ו-89–99 במילאנו) והודחה.

הפועל תל אביב הוגרלה בסיבוב השני מול א.א.ק. אתונה וניצחה 157–154 (ניצחון 95–71 בתל אביב והפסד 62–83 באתונה). בשלב הבתים היא הודחה לאחר שסיימה במקום השלישי בבית עם טורינו (הפסד 67–91 בחוץ וניצחון 96–78 בבית), אולימפיק אנטיב (הפסד 76–101 בחוץ וניצחון 106–75 בבית) וברצלונה (הפסדים 117–126 בבית ו־84–87 בחוץ).

## קישורים חיצוניים
* תוצאות, באתר פיב"א אירופה
* תוצאות, באתר Linguasport
קטגוריה:תחרויות כדורסל ב-1975
קטגוריה:תחרויות כדורסל ב-1976
קטגוריה:גביע קוראץ'
חופשון (אפטר)

**חופשון** הוא המונח העברי למילת הסלנג הצבאית **אַפְטֶר**, ומשמעותו היא רשות לצאת מן היחידה או מן המחנה לפרק זמן מוגבל, בדרך כלל לכמה שעות. רוביק רוזנטל מגדיר אפטר כ"חופשת ערב (צבאי)".

המונח שהתקבע בשימוש בצה"ל, אפטר, הוא קיצור לביטוי האנגלי "אפטר דיוטי" (After Duty), בתרגום חופשי: אחרי התפקיד, וליתר דיוק After Duty Pass - אישור יציאה לאחר התפקיד. מונח זה הגיע בירושה מתקופת המנדט הבריטי בארץ ישראל. ב-2023 יצאה האקדמיה ללשון העברית במיזם משותף עם צה"ל וגלי צה"ל למציאת חלופה עברית למונח הלועזי. השם שנבחר מתוך 1,350 הצעות שונות הוא חוּפְשוֹן.

מדובר באישור יציאה למספר שעות שמקבלים חיילים המשרתים ביחידות סגורות ובזמן זה הם בדרך כלל מבלים בעיר הקרובה, או עושים ביקור קצרצר אצל משפחתם או אצל בני זוגם.
בכתבה מ-1969 מתאר יהונתן גפן את נושא האפטר: העיר תל אביב נחשבה כיעד מועדף לבילוי באפטר, וסוגי הבילוי המועדפים היו: קולנוע, בית קפה, סטייקיה, בית החייל ושפת הים. הוא מתאר את הרגשת החייל: .

## אפטר בתרבות
ב-1977 יצא הסרט הישראלי הקצר "אפטר", בבימויו של רנן שור, המתאר דילמות רומנטיות של צעירים אחרי מלחמת יום הכיפורים.
בספרו של יהושע קנז, "התגנבות יחידים", שיצא לאור ב-1986 ומתאר את 1955, יוצאים הגיבורים - טירונים בצריפין, פעמיים לאפטר, לבילוי במעברה הסמוכה. כשמוקדי הבילוי הם בית קפה עם מוזיקה, ביקור אצל זונה וצריכת שתייה חריפה.
ב-1991 יצא הסרט הישראלי הקצר "אפטר", בבימויו של איתן פוקס, המתאר טירון המבלה את האפטר שלו בגן העצמאות בירושלים, בצפייה במפגש הומוסקסואלי שבו מעורב מפקדו.

## קישורים חיצוניים
*

## הערות שוליים

קטגוריה:חיי צבא
עבדולקאדיר אומור

**עבדולקאדיר אומור** (בטורקית: **Abdülkadir Ömür**; נולד ב-25 ביוני 1999 בצ'ארשיבאשי שבטורקיה) הוא כדורגלן טורקי המשחק בעמדת הקשר ההתקפי בקבוצת אנטליהספור, בהשאלה האל סיטי ובנבחרת טורקיה.

## קריירת מועדונים
אומור גדל במחלקת הנוער של טרבזונספור. בשנת 2016 החל לשחק בקבוצה הבוגרת של המועדון במסגרת ליגת העל הטורקית, ובסך הכל ערך 175 הופעות ליגה במדי המועדון, בהן הבקיע 22 שערים. הוא זכה עם המועדון באליפות טורקיה, בגביע הטורקי ובסופר קאפ הטורקי.

ב-1 בפברואר 2024 חתם על חוזה לשלוש שנים וחצי בהאל סיטי מהפוטבול ליג צ'מפיונשיפ. ב-10 בפברואר ערך את הופעת הבכורה שלו במועדון, בהפסד 1-0 לסוונסי סיטי במסגרת המחזור ה-31 בליגה לעונת 2023/2024.

ב-10 בפברואר 2025 הושאל לריזספור עד לסוף העונה.

## קריירה בינלאומית
ב-30 במאי 2019 ערך אומור את הופעת הבכורה שלו בנבחרת טורקיה, בניצחון 2-1 על נבחרת יוון במשחק ידידות.

אומור נכלל בסגל נבחרת טורקיה לטורניר יורו 2020 בשנת 2021, אך לא שיחק בטורניר.

## תארים
;טרבזונספור
* אליפות טורקיה (1): 2021/2022
* הגביע הטורקי (1): 2019/2020
* הסופר קאפ הטורקי (1): 2022

## קישורים חיצוניים

## הערות שוליים

קטגוריה:כדורגלנים טורקים
קטגוריה:קשרי כדורגל טורקים
קטגוריה:כדורגלני טרבזונספור
קטגוריה:כדורגלני האל סיטי
קטגוריה:כדורגלני ריזספור
קטגוריה:כדורגלני נבחרת טורקיה
קטגוריה:כדורגלני יורו 2020
קטגוריה:כדורגלני אנטליהספור
קטגוריה:טורקים שנולדו ב-1999
טוראל ביירמוב

**טוראל ביירמוב** (באזרית: **Toral Bayramov**; נולד ב-23 בפברואר 2001 בלנצ'ראן שבאזרבייג'ן) הוא כדורגלן אזרי המשחק בעמדת המגן השמאלי בקבוצת קרבאך מליגת העל האזרית ובנבחרת אזרבייג'ן.

## קריירת מועדונים
ביירמוב גדל במחלקת הנוער של חזר לנצ'ראן. בשנת 2019 החל לשחק בקבוצה הבוגרת של קרבאך במסגרת ליגת העל האזרית.

## קריירה בינלאומית
ב-27 במאי 2021 ערך ביירמוב את הופעת הבכורה שלו בנבחרת אזרבייג'ן, בהפסד 2-1 לנבחרת טורקיה במשחק ידידות. ב-13 באוקטובר 2023 הבקיע את שער הבכורה שלו בנבחרת, בניצחון 2-0 על נבחרת אסטוניה במסגרת מוקדמות יורו 2024.

## תארים
;קרבאך
* אליפות אזרבייג'ן (3): 2019/2020, 2021/2022, 2022/2023
* הגביע האזרי (1): 2021/2022

## קישורים חיצוניים

קטגוריה:כדורגלנים אזרים
קטגוריה:מגני כדורגל אזרים
קטגוריה:כדורגלני קרבאך
קטגוריה:כדורגלני נבחרת אזרבייג'ן
קטגוריה:ילידי 2001
חואנמי לטאסה

**חואן מיגל "חואנמי" לטאסה פרננדס לאיוס** (בספרדית: **Juan Miguel "Juanmi" Latasa Fernández Layos**; נולד ב-23 במרץ 2001 במדריד שבספרד) הוא כדורגלן ספרדי המשחק בעמדת החלוץ בקבוצת ריאל ואיאדוליד.

## קריירת מועדונים
לטאסה גדל במחלקות הנוער של אוניון אדארבה וריאל מדריד. בשנת 2019 החל לשחק בריאל מדריד קסטיליה, קבוצת המילואים של ריאל מדריד. ב-15 במאי 2022 ערך את הופעת הבכורה שלו בקבוצה הראשונה של המועדון, בתיקו 1-1 נגד קדיס במסגרת המחזור ה-37 בלה ליגה לעונת 2021/2022. זו הייתה הופעתו היחידה בעונה זו, בה זכתה ריאל מדריד באליפות ספרד.

ב-26 באוגוסט 2022 הושאל לטאסה למשך עונת 2022/2023 לחטאפה מלה ליגה. הוא ערך 18 הופעות ליגה במהלך תקופת ההשאלה, בהן הבקיע שער אחד, וב-2 ביולי 2023 הוארכה השאלתו גם לעונת 2023/2024.

בסיום עונת ההשאלה בחטאפה, עבר לטאסה לריאל ואיאדוליד.

## תארים
;ריאל מדריד
* אליפות ספרד (1): 2021/2022

## קישורים חיצוניים

## הערות שוליים

קטגוריה:כדורגלנים ספרדים
קטגוריה:חלוצי כדורגל ספרדים
קטגוריה:כדורגלני ריאל מדריד קסטיליה
קטגוריה:כדורגלני ריאל מדריד
קטגוריה:כדורגלני חטאפה
קטגוריה:ספרדים שנולדו ב-2001
מרווין פארק

**מרווין אולאוולה אקינלבי פארק** (בספרדית ובאנגלית: **Marvin Olawale Akinlabi Park**, בקוריאנית: **마르빈 파르크**; נולד ב-3 ביולי 2000 בפלמה דה מיורקה שבספרד) הוא כדורגלן ספרדי המשחק בעמדת קשר הכנף בקבוצת לאס פאלמאס.

## חיים אישיים
מרווין נולד בפלמה דה מיורקה שבספרד לאב ניגרי ולאם דרום קוריאנית.

## קריירת מועדונים
מרווין גדל במחלקות הנוער של סיוטאט דה פלמה, טרנמיר רוברס, לה סאלה, פניה ארבאל וריאל מדריד. בשנת 2019 החל לשחק בריאל מדריד קסטיליה, קבוצת המילואים של ריאל מדריד. ב-20 בספטמבר 2020 ערך את הופעת הבכורה שלו בקבוצה הראשונה של המועדון, בתיקו 0-0 נגד ריאל סוסיאדד במסגרת המחזור השני בלה ליגה לעונת 2020/2021. בסך הכל ערך ארבע הופעות ליגה בעונה זו.

ב-12 באוגוסט 2022 הושאל מרווין למשך עונת  ללאס פאלמאס מהליגה הספרדית השנייה. הוא ערך 24 הופעות ליגה במהלך תקופת ההשאלה, בהן הבקיע שער אחד, וסייע למועדון להעפיל ללה ליגה. ב-18 באוגוסט 2023 הוארכה השאלתו גם לעונת 2023/2024.

## קישורים חיצוניים

## הערות שוליים

קטגוריה:כדורגלנים ספרדים
קטגוריה:קשרי כדורגל ספרדים
קטגוריה:כדורגלני ריאל מדריד קסטיליה
קטגוריה:כדורגלני ריאל מדריד
קטגוריה:כדורגלני לאס פאלמאס
קטגוריה:ספרדים שנולדו ב-2000
עונת 1976/1977 בגביע קוראץ'

**עונת  ב[[גביע קוראץ']]** הייתה המהדורה השישית של תחרות פיב"א לקבוצות כדורסל אירופיות, שנערכה בין 19 באוקטובר 1976 ל-5 באפריל 1977. בתחרות השתתפו 27 קבוצות, שלוש פחות מבמהדורה הקודמת.

יוגופלסטיקה ספליט מיוגוסלביה ניצחה בגמר את פורטיטודו בולוניה מאיטליה וזכתה בטורניר בפעם השנייה ברציפות.

## קבוצות

## סיבוב ראשון

## סיבוב שני

## שלב הבתים
שלב הבתים נערך בארבעה בתים בני שלוש קבוצות, והקבוצה במקום הראשון בכל בית העפילה לחצי הגמר.

דינמו מוסקבה ויוגופלסטיקה ספליט, שזכתה במהדורה הקודמת, העפילו אוטומטית לשלב זה.

## חצי גמר

## גמר

## ישראל בתחרות
הפועל תל אביב והפועל רמת גן, שסיימו במקום השלישי והרביעי בהתאמה בעונת 1975/1976 בליגה הלאומית בכדורסל, ייצגו את ישראל בתחרות.

הפועל תל אביב הוגרלה בסיבוב השני מול לה-מאן סארת וניצחה 174–166 (ניצחון 100–79 בתל אביב והפסד 74–87 בלה מאן), ובשלב הבתים הודחה לאחר שסיימה במקום השלישי בבית עם בוסנה סרייבו (הפסדים 93–107 בבית ו-102–108 בחוץ) ופורטיטודו בולוניה (הפסדים 85–98 בחוץ ו-81–82 בבית).

הפועל רמת גן הוגרלה בסיבוב השני מול מונסו שרלרואה וניצחה 157–149 (ניצחון 86–68 ברמת גן והפסד 71–81 בשרלרואה), ובשלב הבתים הודחה לאחר שסיימה במקום השלישי בבית עם קן (הפסדים 78–121 בחוץ ו-87–93 בבית) וסטלה אזורה (הפסדים 82–95 בבית ו-83–95 בחוץ).

## קישורים חיצוניים
* תוצאות, באתר פיב"א אירופה
* תוצאות, באתר Linguasport
קטגוריה:תחרויות כדורסל ב-1976
קטגוריה:תחרויות כדורסל ב-1977
קטגוריה:גביע קוראץ'
תחת עץ האהבה

"**תחת עץ האהבה**" הוא שיר בביצוע הזמרים הישראלים יוסי בנאי ונורית גלרון. מיכל סנונית כתבה את השיר, ואילן וירצברג הלחין אותו.

השיר נכתב, הולחן והוקלט לתקליט הילדים "ציפור הנפש", המשותף לבנאי ולגלרון, שיצא לאור ב־1988 והתבסס על ספרה רב המכר של מיכל סנונית.

## מצעדים
השיר הוצג כמועמד ל"מקום בצמרת", מצעד הפזמונים הישראלי השבועי של רשת ג', ב־16 בפברואר 1988, זכה להצלחה וצעד 12 שבועות עד 24 במאי 1988, אז יצא מהמצעד. בשיאו הגיע למקום החמישי ב־29 במרץ 1988.

### מיקומי שיא

## גרסאות נוספות
ב-2019, יובל בנאי ביצע את השיר במופע "יובל שר יוסי" בדואט עם הזמרת פלורה.

## קישורים חיצוניים

* "תחת עץ האהבה" בהופעה בערוץ הראשון (איכות נמוכה), באתר יוטיוב

## הערות שוליים

קטגוריה:שירי יוסי בנאי
קטגוריה:שירי נורית גלרון
קטגוריה:שירים בעברית
קטגוריה:שירים שהולחנו על ידי אילן וירצברג
קטגוריה:סינגלים בהוצאת CBS ישראל
טייטוס מייקין ג'וניור

**טייטוס אודל מייקין ג'וניור** (באנגלית: **.Titus Odell Makin Jr**; נולד ב-10 ביוני 1989) הוא שחקן, רקדן, זמר וכותב שירים אמריקאי. ידוע בעיקר בזכות תפקידו בתור ג'קסון וסט בסדרת הטלוויזיה "הטירון".

## ביוגרפיה
מייקין נולד בהונולולו, הוואי. אביו איש צבא, ולכן המשפחה עברה תכופות במהלך ילדותו. טייטוס החל לשיר ולרקוד, ובגיל תשע השתתף בתחרות כישרונות בבית הספר היסודי שלו. אף על פי שידע שהוא רוצה לעסוק במשחק, לא היה לו ניסיון עד שסיים את לימודיו בבואנה היי בעיירה סיירה ויסטה, אריזונה, ב-2006.

לאחר שסיים את התיכון, הוא התקבל לקונסרבטוריון של ניו יורק לאומנויות דרמטיות. בשנתו הראשונה, הוא נבחר ל"ניו יורק ניקס אקרובקט טאמבלר" והופיע בהופעת המחצית במשחקי הניו יורק ניקס במדיסון סקוור גארדן. לאחר שסיים את לימודיו, הוא עבר ללוס אנג'לס כדי להמשיך בקריירת המשחק שלו.

## קריירה
אחד מתפקידיו הראשונים היה כרקדן בפרק של סדרת הטלוויזיה "ויקטוריוס".

בשנת 2010 הוא נראה כרקדן בשני פרקים של אופרת הסבון "לחיות את החיים". באותה שנה, הוא קיבל תפקיד חוזר בסדרת הטלוויזיה Glee. הוא שיחק בתפקיד דייוויד בעשרה פרקים עד 2012.

ב-2011 הופיע לצד לוסי הייל ופרדי סטרומה בתפקיד מיקי או'מאלי ב"סיפור סינדרלה: היה היה שיר". בנוסף, התארח בסדרות רבות בהן, "המפענחת", "גרים", "שקרניות קטנות" ו"קאסל".

בסוף פברואר 2013, מייקין ג'וניור לוהק לתפקיד הראשי בתור לוקאס בסדרת הטלוויזיה "חוצה כוכבים", ששודרה בין פברואר למאי 2014. 

בשנת 2018 החל לשחק בתפקיד ראשי בסדרת הטלוויזיה "הטירון". בסדרה הוא מגלם את ג'קסון ווסט, טירון בתחנת מיד-וילשיר, בנו של קצין משטרה שמנסה להידמות לאביו. הוא שיחק בסדרה בשלוש עונותיה הראשונות, עד שנת 2021.

## פילמוגרפיה

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:רקדנים אמריקאים
קטגוריה:אמריקאים שנולדו ב-1989
Men Without Hats

**Men Without Hats** היא להקת גל חדש וסינת'-פופ קנדית שהוקמה בשנת 1977 במונטריאול שבקנדה.

## היסטוריה
הלהקה הוקמה על ידי איבן דורושוק (הסולן ראשי של הלהקה), אחיו סטפן דורושוק (גיטרה ושירה) וקולין דורושוק (קלידים ושירה). הלהקה, אשר לה היו בתחילה השפעות ניכרות של מוזיקת פאנק רוק, בחרה בהמשך להתמקד ביצירת מוזיקת סינת'-פופ.

הלהקה זכתה לפרסום רב בעקבות פרסום אלבום הבכורה שלהם, Rhythm of Youth, שיצא לשווקים לראשונה ב-1982. האלבום כלל את הסינגל פורץ הדרך שלהם, "The Safety Dance", שהפך ללהיט שזכה להצלחה בינלאומית והפך את הלהקה לאחת מלהקות הסינת'פופ הדומיננטיות ביותר בז'אנר הסינת'-פופ.

במהלך שנות ה-80 הלהקה הוציאה מספר אלבומים - את האלבום "Folk of the 80s" שיצא ב-1984, את האלבום "Pop Goes the World" שיצא ב-1987, ואת האלבום "The Adventures of Women & Men Without Hate in the 21st Century" שיצא ב-1989. האלבומים הללו הכילו בין היתר את הלהיטים "Pop Goes the World" ו-"Where Do the Boys Go?".

לאורך השנים מוזיקאים שונים הצטרפו ועזבו את הלהקה ורק איוון דורושוק הוא חבר הלהקה שנשאר בה לאורך כל השנים.

## חברי הלהקה בהווה
* איוון דורושוק - שירה, גיטרה, גיטרת בס, קלידים, סינתיסייזר, תכנות תופים (1977–1993, 2002–2003, 2010–הווה)
* קולין דורושוק - שירה, קלידים, גיטרה, גיטרת בס (1979–1986, 1990–1993, 2020–הווה)
* שו מאריי - גיטרה (2016-הווה)
* אדריאן ווייט - תופים (2018-הווה)
* סהרה סלואן - שירה, קלידים (2023–הווה)

## דיסקוגרפיה
### אלבומי אולפן
* 1982 - Rhythm of Youth
* 1984 - Folk of the 80's (Part III)
* 1987 - Pop Goes the World
* 1989 - The Adventures of Women & Men Without Hate in the 21st Century
* 1991 - Sideways
* 2003 - No Hats Beyond This Point
* 2012 - Love in the Age of War
* 2022 - Again, Part 2

## קישורים חיצוניים

* 

קטגוריה:להקות קנדיות
קטגוריה:להקות גל חדש
קסרנבא

**קסרנבא** (בערבית: **قصرنبا**, בתעתיק מדויק: **קצרנבא**, הגייה: **קְסַ֫רְנַבַּא**, הגייה מקומית: **אְסַ֫רְנַבַּא**) הוא כפר לבנוני בנפת בעלבכ במחוז בעלבכ-אלהרמל.

## אטימולוגיה
השם קסרנבא מורכב משתי מילים: קצר (قصر) שפירושו ארמון ונָבּו (نبو) שהיה שמו של אל אשורי עתיק ששמו נמצא חקוק על אחד השרידים הארכאולוגיים שנמצאו בכפר.

## גאוגרפיה
הכפר ממוקם למרגלותיהם המזרחיים של הרי הלבנון, בגובה 1,210 מטר מעל פני הים, כ-25 קילומטר דרומית-מערבית לבעלבכ וכ-65 קילומטר מזרחית לביירות. שטחו 4 קמ"ר.

## אוכלוסייה
בשנת 2014 גרו בכפר 2,611 מבוגרים, בעלי זכות בחירה לפרלמנט הלבנוני. רוב התושבים הם שיעים ומיעוטם נוצרים.

המשפחות השיעיות הגדולות: חיידר (حيدر), אחמד (أحمد), ח'יר א-דין (خير الدّين), דיראני (ديراني).

המשפחות הנוצריות הגדולות: תוויני (تويني), עלם (علم).

## מבצע "עוקץ ארסי"
בשנת 1986 נפל הנווט רון ארד בשבי בלבנון. על פי המידע שהיה בידי המודיעין הישראלי, מוסטפא דיראני, תושב קסרנבא, היה מעורב וידע על קורותיו של רון ארד ומקום שביו.
ב-21 במאי 1994, במבצע פשיטה של סיירת מטכ"ל, נחטף מוסטפא דיראני מביתו והובא לחקירה בישראל. המבצע נקרא "עוקץ ארסי".

דיראני לא חשף בחקירתו מידע חדש על רון ארד ובשנת 2004 הוחזר ללבנון.

## ארמון הבנות
ממוזער| '''ארמון הבנות''' בקסרנבא
במרכז הכפר בולטים שרידי מקדש אבן גדול ועתיק שנקרא "ארמון הבנות" (قصر البنات). המקדש נחשב למקדש השני בגודלו אחרי בעלבכ. בנייתו מתוארכת לתקופה הרומית והוא נבנה על שכבות עתיקות יותר. ישנם ארכאולוגים הסבורים שהמקדש נבנה על גבי מקדש יווני מוקדם יותר. המקדש הוא עוצב בסגנון  והאכסדרה הקדמית שלו מורכבת מארבעה עמודים ענקים ושני תומכים. מעל כל עמוד יש אבן כותרת בסגנון קורינתי. הכניסה למקדש היא דרך גרם מדרגות חצוב בסלע הכולל כעשרים מדרגות המובילות לחצר המקדש. מחוץ למקדש ישנו מזבח נפרד. החלקים שנפלו מהחזית המשולשת של המקדש נאספו והונחו על הקרקע בצורתם המקורית. על הכרכוב העליון, יש פסל של גבר מזוקן ומעליו כתוב בלטינית: Nonianus וייתכן שזו הנצחה לכומר שבנה את המקדש.

סמוך למקדש נמצאת מחצבת אבן שממנה ככל הנראה חצבו הרומאים את האבנים לבניית המקדש ולבניית מבנים נוספים בסביבתו.

## קישורים חיצוניים

## הערות שוליים

קטגוריה:סיירת מטכ"ל
קטגוריה:מחוז בעלבכ-אלהרמל: יישובים
עונת 1977/1978 בגביע קוראץ'

**עונת  ב[[גביע קוראץ']]** הייתה המהדורה השביעית של תחרות פיב"א לקבוצות כדורסל אירופיות, שנערכה בין 15 בנובמבר 1977 ל-21 במרץ 1978. בתחרות השתתפו 32 קבוצות, חמש יותר מבמהדורה הקודמת.

פרטיזן בלגרד ניצחה בגמר את בוסנה סרייבו, שתיהן מיוגוסלביה, וזכתה בטורניר בפעם הראשונה.

## קבוצות

## סיבוב ראשון

## שלב הבתים

## חצי גמר

## גמר

## ישראל בתחרות
הפועל רמת גן והפועל גבת/יגור, שסיימו במקום השני והרביעי בהתאמה בעונת 1976/1977 בליגה הלאומית בכדורסל, ייצגו את ישראל בתחרות.

הפועל רמת גן הוגרלה בסיבוב הראשון מול ציבונה זאגרב, אך הפסידה 188–192 (ניצחון 85–83 בישראל והפסד 103–109 ביוגוסלביה) והודחה.

הפועל גבת/יגור הוגרלה בסיבוב הראשון מול ניס, אך הפסידה 150–160 (הפסדים 84–88 בצרפת ו-66–72 בישראל) והודחה.

## קישורים חיצוניים
* תוצאות, באתר פיב"א אירופה
* תוצאות, באתר Linguasport
קטגוריה:תחרויות כדורסל ב-1977
קטגוריה:תחרויות כדורסל ב-1978
קטגוריה:גביע קוראץ'
בית ברנשטיין (תל אביב)

**בית ברנשטיין** בתל אביב-יפו הוא מבנה לשימור בן שלוש קומות ברחוב אלנבי 9. הבית נרכש על ידי קבוצה של 22 משקיעים והוא חלק מפרויקט התחדשות עירונית. במסגרת הפרויקט עומדים להוסיף לבית שתי קומות נוספות. קומה אחת מתוכננת למסחר והקומה הנוספת תכלול 22 דירות חדשות.

אליעזר ברנשטיין יזם את בניית הבית בתחילת שנות השלושים של המאה העשרים כהשקעה, לכן הבית מכונה "בית ברנשטיין". בבית יש משרדים ובתי עסק.

בשנת 1931, כשהבית נוהל על-ידי אליעזר ברנשטיין, נפתח במקום בית מסחר למחוכים ולחזיות. בשנת 1938 התמקם בו הסופר משה סמבטיון, והפעיל עסק יוצא דופן – ‘מכון למתן שמות עבריים’. בשנת 1941 שכרו שמואל ובלה ורבה אגף אחד של הבניין, והם פתחו בו את ‘מלון גלים’.

ברנשטיין היה הבעלים של הבניין עד 1958, אז מכר את הבניין ליחזקאל עזיזאדה. מיקומו של ‘בית ברנשטיין’ במרחק של עשרות מטרים מהים כשהוא חשוף לרוחות וללחות כבדה הוביל לכך שהוא הלך והפך לבלתי ראוי למגורים, כפי שקרה עם רבים מהבניינים בסביבה, עד אשר שופץ. במסגרת עבודות השימור חוזק הבניין, הורחבו הקומות הקיימות ונוספו שתי קומות. כיום, הבניין משמש למגורים.

## קישורים חיצוניים
* בית ברנשטיין
* 

קטגוריה:תל אביב-יפו: מבנים
קטגוריה:ישראל: בתי מגורים
קטגוריה:משפחת ברנשטיין (ישראל)
דוד דוידוביץ

**דוד צבי דוידוביץ** (כ"ו באדר ה'תרע"ה, 12 במרץ 1915 – כ"ח בכסלו ה'תשס"ב, 13 בדצמבר 2001) היה ראש המועצה האזורית עמק לוד (כיום, מועצה אזורית שדות דן) במשך כ-31 שנה.

## ביוגרפיה
נולד בנירג'האזה שבהונגריה למרים ודוב. למד בישיבה של האדמו"ר מקאליב ושרת בחיל הפרשים ההונגרי. בתחילת 1943 גויס לשירות העבודה, ונשלח לבנות מסילות רכבת. בין השאר הועבר למחנה בהיידוהדהאז, לדברצן ולמפעל הלבנים בבודפשט. בסוף 1944 הוסגר על ידי ההונגרים לגרמנים, ונשלח לבוכנוואלד, משם נשלח לעבודות כפייה במשך 13 שעות רצופות כל יום, עד שחלה ברגליו ואושפז. בהתקרב האמריקאים, נשלח בצעדת מוות, שבמהלכה הצליח להתחמק והתחבא באסם תבואה. הוא הגיע למינכברג , שם קיבל טיפול רפואי ושהה עד להחלמתו. לאחר תום המלחמה חיפש את בני משפחתו בגרמניה ובהונגריה, אך איש מהם לא שרד. ב-1945 נשא בנירג'האזה את ורה (דבורה) לבית דויטש, שאותה הכיר עוד לפני המלחמה. הם עברו יחד למחנה העקורים פלדאפינג, שם נולדה בתם הבכורה.

ב-15 במרץ 1949 עלו לישראל והשתכנו בכפר הערבי הנטוש סאפריה שנעזב במלחמת העצמאות (לימים, היישוב תוחלת). ב-1954 עברו למושב צפריה הסמוך. בצפריה ניהל משק חקלאי, ועסק בפעילות ציבורית כראש הוועד המקומי, כמדריך מתיישבים חדשים ביישובים האזור ועוד. ב-1959 נבחר לראשונה לראשות המועצה האזורית עמק לוד. כיהן בתפקידו במשך 6 קדנציות, למעלה מ-30 שנה, עד סוף 1989.
בתקופתו הוקמה בתחומי המועצה אולפנת צפירה.

נפטר ב-13 בדצמבר 2001 (כ"ח בכסלו ה'תשס"ב), ונקבר בבית העלמין האזורי עמק לוד ליד מושב אחיעזר.

## קישורים חיצוניים
* אייל הירש, דוידוביץ דבורה ורה ודוד, באתר "סיפור מקומי"

## הערות שוליים

קטגוריה:ראשי המועצה האזורית שדות דן
קטגוריה:אסירים במחנה הריכוז בוכנוואלד
קטגוריה:צפריה: אישים
קטגוריה:עולים לאחר קום המדינה
קטגוריה:ישראלים ילידי הונגריה
קטגוריה:ישראלים שנולדו ב-1915
קטגוריה:ישראלים שנפטרו ב-2001
קטגוריה:יהודים הקבורים בבית הקברות באחיעזר
צ'ארלס שילר

**צ'ארלס שילר** (באנגלית: **Charles Sheeler**;  16 ביולי 1883 - 7 במאי 1965) היה אמן אמריקאי הידוע בציוריו המודרניים, כמו גם בצילום מסחרי ובסרט האוונגרדי, "מנהטה", שעשה בשיתוף פעולה עם פול סטרנד. שילר מוכר כאחד המאמצים המוקדמים של המודרניזם באמנות האמריקאית, והשתייך לזרם הפרסיסיוניזם.

## ביוגרפיה
ממוזער|348x348 פיקסלים|אסמים, 1933
צ'ארלס שילר הבן נולד בפילדלפיה, פנסילבניה. הוא למד בבית הספר לאמנות תעשייתית במוזיאון פנסילבניה בין השנים 1900 ל-1903, ולאחר מכן באקדמיה לאמנויות יפות של פנסילבניה, שם למד אצל ויליאם מריט צ'ייס. הייתה לו הצלחה מוקדמת כצייר והציג בגלריה מקבת ב-1908. רוב השכלתו הייתה ברישום ובאמנויות שימושיות אחרות. הוא נסע לאיטליה עם סטודנטים אחרים, שם התלהבו מהציירים האיטלקים של ימי הביניים, כמו ג'וטו ופירו דלה פרנצ'סקה. לאחר טיול לפריז ב-1909, שילר קיבל השראה מיצירות של אמנים קוביסטים כמו פבלו פיקאסו וז'ורז' בראק.  בשובו לארצות הברית, שילר הרגיש שהוא לא יוכל להתפרנס כצייר מודרניסטי, אז החל לעסוק בצילום מסחרי, תוך התמקדות בנושאים אדריכליים. 

בתחילת הקריירה שלו, הוא הושפע מאוד ממותו של חברו הקרוב מורטון ליווינגסטון שמברג במהלך מגפת השפעת של 1918.  הציור של שמברג התמקד מאוד במכונות ובטכנולוגיה,  נושא שהופיע באופן בולט בעבודתו של שילר עצמו.
ממוזער|גורדי שחקים, 1922
שילר היה הבעלים של בית חווה בדוילסטאון, פנסילבניה, כ-50 קמ מחוץ לפילדלפיה, אותו חלק עם שמברג עד מותו של האחרון. הוא כל כך אהב את התנור של הבית מהמאה ה-19, עד שכינה אותו "בן לוויה" שלו והפך את התנור לנושא הצילומים שלו. בית החווה עצמו מילא תפקיד בולט ברבים מצילומיו, הכוללים צילומים של חדר השינה, המטבח וגרם המדרגות. בשלב מסוים הוא צוטט כמי שכינה אותו "הקלויז שלו". עבודתו הייתה גם חלק מאירוע הציור בתחרות האמנות באולימפיאדת הקיץ של 1932.

ב-2 באפריל 1939 נשא שילר לאישה את מוסיה מטאס סוקולובה, אשתו השנייה, שש שנים לאחר מותה ב-1933 של אשתו הראשונה קתרין ביירד שפר. ב-1942, שילר הצטרף למוזיאון המטרופוליטן כעמית מחקר בכיר בצילום, עבד על פרויקט בקונטיקט עם הצלם אדוארד ווסטון, ועבר עם מוסיה לאירווינגטון און הדסון, כעשרים קילומטרים צפונית לניו יורק. שילר עבד במחלקת הפרסומים של מוזיאון המטרופוליטן בין השנים 1942 ל-1945, וצילם יצירות אמנות וחפצים היסטוריים. 

שילר צייר בסגנון דיסיקוניסטי שהשלים את צילומיו.

### מנהטן
ב-1920 הזמין שילר את הצלם פול סטרנד לשתף פעולה ב"דיוקן" של מנהטן בסרט. הסרט היה של תשע דקות ונקרא Manhatta על שם שירו של וולט ויטמן, Mannahatta. הוא היה הסרט האוונגרדי הראשון שנוצר באמריקה. 
ממוזער|תנור היתוך, מפעלי פורד - צילום, 1927

### עבודה עם ג'נרל מוטורס וחברת פורד מוטור
עבודתו מוצגת במרכז הטכני של ג'נרל מוטורס בוורן מישיגן.  הוא נשכר על ידי חברת פורד כדי לצלם וליצור ציורים של המפעלים שלהם.

### סדרת אנרגיה
בשנת 1940 פרסם מגזין "פורצ'ן" סדרה של שישה ציורים שהוזמנו משילר. כדי להתכונן לסדרה, שילר בילה שנה בנסיעות ובצילומים. עורכי פורצ'ן שאפו "לשקף את החיים באמצעות צורות... "המתחקות אחר הדפוס של המוח האנושי", ושילר בחר שישה נושאים כדי להגשים את הנושא: גלגל מים (כוח פרימיטיבי), טורבינת קיטור, מסילת רכבת (Rolling Power), טורבינה הידרואלקטרית (Suspended Power), מטוס (Yankee Clipper) וסכר (דו-שיח של שמיים ואדמה).

## קישורים חיצוניים

* 

## הערות שוליים

קטגוריה:אמריקאים ילידי פנסילבניה
קטגוריה:פילדלפיה: אישים
קטגוריה:אמנים אמריקאים
קטגוריה:אמריקאים שנולדו ב-1883
קטגוריה:אמריקאים שנפטרו ב-1965
מורטון ליווינגסטון שמברג

**מורטון ליווינגסטון שמברג** (באנגלית: **Morton Livingston Schamberg**;  15 באוקטובר 1881 – 13 באוקטובר 1918) היה צייר וצלם מודרניסטי אמריקאי. הוא היה אחד האמנים האמריקאים הראשונים שחקרו את האיכויות האסתטיות של נושאים תעשייתיים. שמברג נחשב לחלוץ של תנועת האמנות הפרסיסיוניזם, ואחד המאמצים האמריקאים הראשונים של הסגנון הקוביזם.

## ביוגרפיה
שמברג נולד בפילדלפיה ב-15 באוקטובר 1881. הוא היה הילד הצעיר במשפחה יהודית גרמנית. אביו יליד גרמניה, הנרי, היה סוחר בקר; אמו (ילידת פנסילבניה) מתה כשהיה ילד.
ממוזער|דמות, 1913
שמברג סיים את לימודיו בבית הספר התיכון המרכזי של פילדלפיה. הוא קיבל תואר באדריכלות מאוניברסיטת פנסילבניה ב-1903. ב-1902, הוא גילה עניין באמנות כאשר השתתף בשיעור שלימד ויליאם מריט צ'ייס בהולנד. הוא למד שיעור נוסף עם צ'ייס בקיץ 1903, באנגליה, ולאחר מכן למד אצלו במשך שלוש שנים באקדמיה לאמנויות יפות של פנסילבניה. דרך השיעורים של צ'ייס הוא פגש את חברו צ'ארלס שילר, שיהיה חברו הקרוב לשארית חייו.

שמברג נפגש עם שילר באיטליה ב-1908 ויחד הם למדו יצירות של מאסטרי הרנסאנס. שמברג עבר לפריז מאוחר יותר באותה שנה, שם הפך למקורב למעגל האמנים והסופרים האוונגרדיים של ליאו וגרטרוד סטיין. היצירות המוקדמות ביותר של שמברג הושפעו מאוד מצ'ייס. אולם לאחר שלמד את יצירותיהם של אמנים אירופאים בפריז, הסגנון שלו עבר למודרניזם, כאשר השפעות מסזאן, מאטיס ופיקאסו ניכרות בעבודותיו שנוצרו בין השנים 1909 ל-1912. הוא חזר לפילדלפיה באמצע 1909, והוא ושילר שכרו אולפנים באותו בניין במרכז העיר וכן בית חווה במחוז באקס הכפרי לשימוש בסופי שבוע ובמהלך הקיץ.
ממוזער|טלפון, 1913

### קריירה
שמברג ערך את תערוכת היחיד הראשונה שלו באמצע 1910, בגלריות מקלי בפילדלפיה. המופע כלל את נופיו המוקדמים וכמה מדיוקנאות שלו בקנה מידה גדול יותר. אלה היו בעיקר של חברתו פאנט ריידר שצוירו בין 1908 ל-1912. בסביבות 1912, הוא החל לעבוד כצלם כדי להרוויח כסף, בתחילה כדיוקנאי לפני שהתמקד באדריכלות עירונית. שמברג השתתף ב-1913 בתערוכת הארמורי בניו יורק, והציג חמישה מציוריו המודרניסטיים.

עד 1915, שמברג החל לצייר צורות מכניות, אולי באמצעות השפעתם של אמני דאדא ניו יורק כמו מרסל דושאן ופרנסיס פיקביה. הציורים המאוחרים הללו נעו בין איורים מדויקים לגרסאות בסגנונות קוביסטים, פאוביסטיים ופוטוריסטיים. היצירה הפיסולית היחידה שנזקפה לזכותו של שמברג המשקפת רגישות דאדאיסטית 'טהורה' היא המכלול "האל", אך ייחוס זה הוטל בספק על ידי היסטוריונים של אמנות המאמינים שהוא צילם אותו, נראה שהיה שיתוף פעולה עם הברונית אלזה פון פרייטאג - לורינגהובן.

שמברג היה פציפיסט, ומצוקתו במלחמת העולם הראשונה גרמה לו בסופו של דבר להפסיק לצייר את נושא המכונות לעבור לצבעי מים, שרק אחד מהם שרד: " טבע דומם של קערת פרחים".

### מוות
שמברג מת ב-13 באוקטובר 1918 במגפת השפעת הספרדית. הוא נקבר ב-15 באוקטובר, שהיה אמור להיות יום הולדתו ה-37. הוא התגורר במלון בפילדלפיה עם אביו, שגם הוא מת במגפה.

## קישורים חיצוניים

* 

## הערות שוליים

קטגוריה:אמריקאים ילידי פנסילבניה
קטגוריה:פילדלפיה: אישים
קטגוריה:אמנים אמריקאים
קטגוריה:אמנים יהודים
קטגוריה:בוגרי אוניברסיטת פנסילבניה
קטגוריה:אמריקאים שנולדו ב-1881
קטגוריה:אמריקאים שנפטרו ב-1918
מדליית הכתרת המלך צ'ארלס השלישי

**מדליית הכתרת המלך צ'ארלס השלישי** היא מדליית זיכרון לציון הכתרת המלך צ'ארלס השלישי וקמילה ב-6 במאי 2023.

## הממלכה המאוחדת
### עיצוב
המדליות עשויות מניקל כסוף. בצידן הקדמי מופיעים דיוקניהם של המלך והמלכה כשהם חובשים כתרים ופונים שמאלה.

על הצד האחורי מופיעה המונוגרמה המלכותית של המלך צ'ארלס השלישי, מעליה כתר טיודור, תחתיהם תאריך ההכתרה, ה-6 במאי 2023, ומסביב זר דפנה.

את המדליות הפיק שירות המדליות של ווסטרשייר, ואת דיוקניהם של המלך והמלכה עיצב הפסל מרטין ג'נינגס. את הצד האחורי עיצב פיל מקדרמוט משירות המדליות של ווסטרשייר.

### זכאות
מקבלי המדליה מקרב אזרחי הממלכה המאוחדת היו:
* אזרחים שתרמו באופן פעיל לטקסים הרשמיים סביב ההכתרה במנזר וסטמינסטר ובמיקומים נוספים, כמו גם באירועים רשמיים נוספים סביב טקס ההכתרה.
* חברי הכוחות המזוינים של בריטניה שהשלימו לפחות חמש שנות שירות קלנדריות מלאות נכון ל-6 במאי 2023, או שהשתתפו באירועי ההכתרה מטעם הכוחות המזוינים במהלך 2023.
* אנשי כוחות ההצלה, בשכר או בהתנדבות, שמטפלים במקרי חירום כחלק מתפקידם, ושהשלימו לפחות חמש שנות שירות קלנדריות מלאות נכון ל-6 במאי 2023.
* עובדי מערכת הכליאה המועסקים על ידי המדינה שהשלימו לפחות חמש שנות שירות קלנדריות מלאות נכון ל-6 במאי 2023.
* אנשים חיים שקיבלו את צלב ג'ורג' או צלב ויקטוריה.

סך הכל הוענקו יותר מ-400,000 מדליות.

## קנדה
ב-3 במאי 2023 הודיע ראש ממשלת קנדה, ג'סטין טרודו שיופקו 30,000 מדליות הכתרה לכבודם של קנדים שתרמו תרומה משמעותית למדינה, פרובינציה, טריטוריה, אזור או קהילה, או שהגיעו להישג שהאדיר את שמה של קנדה בעולם. עיצוב המדליה הקנדית, כמו גם הבהרות לגבי השותפים לתוכנית, עדיין לא פורסמו. תוכנית הטלוויזיה הקנדית "CBC News: Politics", דיווחה שהליגה המונרכיסטית של קנדה טענה שהעיכוב נובע משתי סוגיות: האחד הוא אי הסכמה בין המלך לבין הקבינט שלו לעניין הכללת תמונתה של המלכה קמילה בצדה הקדמי של המדליה (השרים טוענים שקמילה לא אמורה להופיע על המדליה, מאחר שהיא לא חלק מסדרי הקדימה הממלכתיים ואין לה תפקיד חוקתי), והשני הוא התפטרותו של מזכיר המושל הכללי של קנדה, תפקיד שלו חלק משמעותי ביצירה של אותו כבוד מעין אלה.

מטבעת המורשת הקנדית (חברה פרטית) יצרה ומכרה מדליית הכתרה שעוצבה על ידי סוזן טיילור, מעצבת בכירה לשעבר במטבעה המלכותית של קנדה. המדליה קיבלה את אישורו של המלך.

## אוסטרליה
מדליות ההכתרה והיובל באוסטרליה מופקות על ידי הממלכה המאוחדת, וניתנות כמתנות אישיות על ידי המלך. אזרחים אוסטרלים שעודם בחיים וקיבלו את צלב ויקטוריה, צלב ויקטוריה האוסטרלי, צלב ג'ורג' וצלב העוז האוסטרלי, קיבלו את המדליה, בדומה לנהוג לגבי אזרחי הממלכה המאוחדת.

## קישורים חיצוניים

## הערות שוליים

צ'ארלס השלישי
קטגוריה:קנדה: מסדרים קנדיים
קטגוריה:צ'ארלס השלישי
תבליט ברני

ממוזער|האלה אשתר או אחותה האלה ארשקיגאל על "תבליט ברני" המכונה גם "מלכת הלילה". מסופוטמיה, ראשית האלף השני לפנה"ס. The British Museum
**תבליט ברני** או **מלכת הלילה,** הוא תבליט של דמות אישה מכונפת על לוח טרקוטה המוצג במוזיאון הבריטי בלונדון. הלוח עורר עניין רב בגלל המצב הטוב שבו נשתמר ואיכות התבליט. בין החוקרים קיימות השערות שונות באשר לזהות הדמות.

## אותנטיות
מאחר שהתבליט לא נחשף בחפירה ארכאולוגית מסודרת התעוררו ספקות באשר לאותנטיות שלו. הוא התפרסם לראשונה ב-1936בשם תבליט ברני, על שם מי שהיה בעליו באותה תקופה. לאחר בדיקות חוזרות של הלוח והשוואות של התבליט עם ממצאים דומים, אושרה האותנטיות שלו והתקבלה הקביעה שמקורו בדרום מסופוטמיה מתקופת איסין-לרסה או האימפריה הבבלית הראשונה (מ 2025 עד 1595 לפנה"ס). ב-2003 החליט המוזיאון הבריטי לבחור בו כרכישה העיקרית לרגל חגיגות ה-250 למוזיאון והוא נכלל בתצוגה בשם מלכת הלילה.

## שדה או אלה
תבליט ברני עורר עניין מיוחד לאחר שפורסם, הודות לזיהוי של הדמות כשדה לילית, דמות מוכרת במיתולוגיה היהודית שזכתה לייצוגים בולטים באמנות ובספרות במאה ה-19 ובמאה ה-20. הנרי פרנקפורט ואמיל קראילנג. (1937) ביססו את הזיהוי על הכנפיים, על רגלי העוף של הדמות ועל הינשופים שמוצבים מצידיה, מאחר שלילית נזכרת בספר ישעיהו ברשימה של עופות לילה ונזכרת בתלמוד כשדה בעלת כנפיים. מכאן נבעה ההשערה שזוהי ליליתו - שדה הנזכרת במיתולוגיה השומרית. רפאל פתאי (1990) טען שזהו הדימוי החזותי היחיד של השדה ליליתו, שהייתה ההשראה ללילית של המיתולוגיה היהודית.
ממוזער|.האלה אשתר על חותם אכדי 2350 - .2150היא בעלת כנפיים ולראשה כתר קרניים מפואר ורגלה דורכת על גב אריה..
50 שנה אחר כך יצא תורקילד ג'יקונסאן, כנגד הזיהוי הזה. הוא קבע שהדמות שבתבליט היא האלה השומרית איננה, אלת המלחמה, האהבה והפריון, שנודעה על ידי האשורים והבבלים בשם אשתר, ונקראה גם "מלכת השמים". הוא התבסס על הטיעונים הבאים:
*.ממידות הלוח (50X37 ס"מ) ניתן להסיק שהיה מוצג במקדש ולא בתוך בית מגורים. מכאן שהוא מייצג אלה ולא שדה. מקדשים הוקמו כדי לקיים פולחן ואילו לשדות ושדים לא היו מקדשים, מכיוון שהם אינם אוכלים ולכן לא מביאים להם מנחות וקורבנות.
* כתר קרניים שלראש הדמות אופייני לאלים מסופוטמיים וארבע השכבות של הקרניים בתבליט מעידים על אלה חשובה במיוחד.
* יש דמיון בין הדמות לבין ייצוגים של האלה אשתר - איננה, בהם היא ניצבת בעמידה פרונטלית, לבושה או עירומה, מעוטרת בכתר קרניים מפואר ועל גבה כנפיים גדולות.
* איננה מוזכרת בטקסטים שומריים כעומדת על אריות - כמו הדמות שבתבליט.
על פי זיהוי אחר. הדמות היא אחותה של איננה, ארסקיגל, אלה השלטת על העולם התחתון - עולם המתים והרוחות.

## קישורים חיצוניים

* שומר

* אשתר

## הערות שוליים

ברני
קטגוריה:מיתולוגיה
קטגוריה:אלות אהבה
קטגוריה:מסופוטמיה